মাঝরাতে ট্রেনে ভয়াবহ অগ্নিকাণ্ড! ১৫৮ যাত্রীবোঝাই ২ কামরা পুড়ে ছাই

ওয়েব ডেস্ক: ফের ভয়াবহ দুর্ঘটনার কবলে রেল (Indian Railways)। রবিবার গভীর রাতে টাটানগর–এর্নাকুলাম এক্সপ্রেসে (Tata Nagar–Ernakulam Express) ভয়াবহ অগ্নিকাণ্ডের ঘটনা (Fire Breakout)। দাউদাউ করে আগুন ধরে যায় ট্রেনের দু’টি বাতানুকূল কামরায় (AC Compartmenet)। ওই দুই কামরায় মোট ১৫৮ জন যাত্রী ছিলেন। আগুনে পুড়ে এক বৃদ্ধের মৃত্যু হয়েছে। তবে মৃতের সংখ্যা আর বাড়েনি বলে জানা গিয়েছে।

রেল ও পুলিশ সূত্রে খবর, ঘটনাটি ঘটেছে অন্ধ্রপ্রদেশের ইয়ালামানচিল্লিতে। বিশাখাপত্তনম থেকে প্রায় ৬৬ কিলোমিটার দূরে এই এলাকা। রবিবার রাত পৌনে ১টা নাগাদ ট্রেনে আগুন লাগার খবর আসে। প্যান্ট্রি কারের ঠিক পাশেই থাকা বি১ ও এম২ কামরায় আগুন ধরে যায়। বি১ কামরায় ছিলেন ৮২ জন এবং এম২ কামরায় ছিলেন ৭৬ জন যাত্রী।

আরও পড়ুন: হোম ওয়ার্ক না করার শাস্তি, ঠান্ডায় বিবস্ত্র করে দাঁড় করিয়ে রাখা হল পড়ুয়াদের

লোকো পাইলটদের চোখে প্রথম আগুন ধরা পড়ে। সঙ্গে সঙ্গে ট্রেন থামানো হয়। আগুনের শিখা দেখে আতঙ্ক ছড়িয়ে পড়ে যাত্রীদের মধ্যে। দ্রুত যাত্রীদের কামরা থেকে নামিয়ে আনা হয়। খবর পেয়ে দমকল বাহিনী ঘটনাস্থলে পৌঁছে আগুন নেভানোর কাজ শুরু করে। তবে শেষ পর্যন্ত দু’টি কামরাই সম্পূর্ণ পুড়ে ছাই হয়ে যায়।

আগুন নেভানোর পর বি১ কামরা থেকে এক বৃদ্ধের দগ্ধ দেহ উদ্ধার হয়। মৃতের নাম চন্দ্রশেখর সুন্দর, বয়স প্রায় ৭০ বছর। তিনি বিজয়ওয়াড়ার বাসিন্দা। আগুনে ঘেরা কামরা থেকে তিনি বেরতে পারেননি। রেলের তরফে জানানো হয়েছে, ওই দুই কামরার বাকি যাত্রীরা সকলেই নিরাপদে রয়েছেন। তবে তাঁদের অধিকাংশেরই লাগেজ ও ব্যক্তিগত সামগ্রী আগুনে পুড়ে গিয়েছে। পুড়ে যাওয়া কামরাগুলি সরিয়ে নেওয়ার পর ফের গন্তব্যের উদ্দেশে যাত্রা শুরু করে ট্রেনটি। উল্লেখ্য, সবমিলিয়ে প্রায় ২ হাজার যাত্রী ছিলেন ওই ট্রেনে।